Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: A személyes adatok védelméről és a közérdekű adatok nyilvánosságáról szóló 1992. évi LXIII. törvény 3. § (1) bekezdése
Paragraph Index: 1031

A személyes adatok védelméről és a közérdekű adatok nyilvánosságáról szóló 1992. évi LXIII. törvény 3. § (1) bekezdése szerint személyes adatot akkor lehet kezelni (ideértve az adat felvételét, tárolását, továbbítását is), ha ahhoz az érintett hozzájárult, vagy törvény azt elrendeli. Az adatkérés során az igénylőnek meg kell jelölnie a kérelme alapjául szolgáló jogszabályi rendelkezést. Jelen esetben ezt a Budapesti Rendőr-főkapitányság (BRFK) munkatársa nem tette meg. Az Rtv.-nek a rendőrség adatkezeléséről szóló VIII. fejezete értelmében bűnüldözési célból a rendőrség olyan személyek adatait nem gyűjtheti, akikkel szemben bűncselekmény elkövetése miatt gyanú nem — vagy csak igen halványan — fogalmazható meg. Az e fejezetben szabályozott adatkérésekhez az Rtv. szerint is — az Avtv.-vel összhangban — törvényi felhatalmazás szükséges (77. §, 82. §). Az Rtv. nem kötelezi a közjegyzőket általános adatszolgáltatásra a rendőrség felé. Az elmúlt három évben több olyan ajánlást adtam ki, amelyek rendőrség adatkezelési gyakorlatával foglalkoznak. A bűnüldözési és az adatvédelmi érdekek nem mindig esnek egybe, ráadásul az erőltetett eredményközpontúság könnyen bele is hajszolhatja a végrehajtó állományt az adatvédelmi előírások nagyvonalú értelmezésébe. A rendőrség gyakran gyűjt olyan adatokat törvényi felhatalmazás nélkül, amelyek nem szükségesek az adott bűncselekmény elkövetőjének felderítéséhez, sőt nem is alkalmasak arra („totális adatgyűjtés”). Véleményem szerint adatvédelmi szempontból Ön helyesen járt el, amikor a BRFK Gazdaságvédelmi Osztálya vezetőjének megkeresésében foglalt kérés teljesítését megtagadta. Budapest, 1998. április 28. Üdvözlettel: Dr. Majtényi László (123/K/1998) * * * [Állásfoglalás: a városi közlekedési vállalat ellenőrének — feltételekkel — joga van rendőri segítséget igénybe venni a „bliccelő” adatainak megállapítása céljából] [...] Budapest Tisztelt Uram! Megkaptam telefaxon küldött beadványát, amelyben egy „bliccelés”-éhez kapcsolódó események nyomán a BKV-ellenőrök, illetve a rendőrség eljárásának jogszerűsége iránt érdeklődik. A személyes adatok védelméről és a közérdekű adatok

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes